“Nɔ́ tsuaa nɔ́ nɛ ngɛ je nɛ ɔ mi ɔ ngɛ e be.”—FIƐLƆ 3:1.
1, 2. Mɛni kpɔ mi nɔ hyɛli komɛ yɔse ngɛ asafohi fuu a mi?
E PIƐ bɔɔ nɛ kpɔ mi nɔ hyɛlɔ ɔ kɛ asafo mi nikɔtɔma amɛ maa gbe kpe nɛ e kɛ mɛ ngɛ pee ɔ nya. Benɛ e hyɛ nyɛmimɛ nyumu nɛ ɔmɛ a hɛ mi kɛ kpe ɔ, e ná suɔmi nɛ mi wa kɛ ha mɛ, ejakaa a ngɛ mɔde bɔe wawɛɛ. A ti ni komɛ wa ngɛ jeha mi nɛ a ma nyɛ ma fɔ lɛ po. Se nɔ́ ko ngɛ lɛ haoe, nɛ jamɛ a nɔ́ ɔ he hia. E bi mɛ ke, “Nyɛmimɛ, anɛ nyɛ ngɛ nyɛmimɛ nyumuhi tsɔsee konɛ a nyɛ nɛ a tsu blɔ nya ní tsumihi fuu ngɛ asafo ɔ mi lo?” Asafo mi nikɔtɔma amɛ le kaa benɛ kpɔ mi nɔ hyɛlɔ ɔ ba slaa mɛ nyɔhiɔ ekpa nɛ be ɔ, e wo mɛ he wami kaa a ná deka kɛ tsɔse nyɛmimɛ nyumuhi nɛ ngɛ asafo ɔ mi ɔ. Nyagbe ɔ, asafo mi nɔkɔtɔma a kake ha heto ke, “Ngɛ anɔkuale mi ɔ, wa nyɛ we nɛ waa pee nɔ́ ko tsɔ ngɛ he.” Asafo mi nikɔtɔma kpa amɛ hu kplɛɛ nɔ jã.
2 Ke asafo mi nɔkɔtɔma ji mo ɔ, eko ɔ, mo hu o ma de jã. Kpɔ mi nɔ hyɛli komɛ yɔseɔ kaa e he hia nɛ asafo mi nikɔtɔmahi fuu nɛ a ngɔ be fuu kɛ tsɔse nyɛmimɛ nihewi kɛ nyumuhi nɛ a wa konɛ a da níhi a nya ngɛ asafo ɔ mi. Se eko ɔ, enɛ ɔ peemi he maa wa wawɛɛ. Mɛni he je?
3. (a) Mɛni Baiblo ɔ de nɛ tsɔɔ kaa e he hia nɛ wa tsɔse ni kpahi, nɛ mɛni he je nɛ e sa kaa wɔ tsuo wa bua nɛ jɔ jã peemi he? (Hyɛ sisi ningma.) (b) Mɛni he je nɛ eko ɔ, e maa ye ha asafo mi nikɔtɔma komɛ kaa a ma tsɔse nyɛmimɛ nyumuhi ɔ?
3 Ke asafo mi nɔkɔtɔma ji mo ɔ, atsinyɛ jemi ko be he kaa o le kaa e sa kaa o ná deka kɛ tsɔse nyɛmimɛ nyumuhi. * (Hyɛ sisi ningma.) O le hu kaa loko asafohi nɛ a ngɛ mwɔnɛ ɔ, kɛ asafohi nɛ a ma tsɔ hwɔɔ se ɔ tsuo a he maa wa a, e he hia nɛ wa ná nyɛmimɛ nyumuhi fuu. (Kane Yesaya 60:22.) Baiblo ɔ tsɔɔ kaa e sa nɛ o “tsɔɔ ni kpahi” ní. (Kane 2 Timoteo 2:2.) Se kɛ̃ ɔ, e he ma nyɛ maa wa kaa o ma ná deka kɛ pee jã. E sa nɛ o tsu o weku mi bimɛ a hiami níhi a he ní kɛ ha mɛ, nɛ o tsu mo nitsɛ o ní tsumi hulɔ. E sa nɛ o tsu asafo ɔ mi hiami níhi kɛ ní kpahi hu nɛ a he hia a he ní. Akɛnɛ ní tsumihi fuu ngɛ he je ɔ, nyɛ ha nɛ wa susu nɔ́ he je nɛ e he hia kaa o ná deka kɛ tsɔse ni kpahi ɔ he nɛ waa hyɛ.
KOO TO TSLE
4. Be komɛ ɔ, mɛni he je nɛ asafo mi nikɔtɔmahi gblaa a nane si kaa a ma tsɔse nyɛmimɛ nyumuhi ɔ?
4 Mɛni he je nɛ eko ɔ, e he maa wa ha nɔ ko kaa e ma ná deka kɛ tsɔse nyɛmimɛ nyumuhi ngɛ asafo ɔ mi ɔ? Eko ɔ, ni komɛ ma de ke: ‘Asafo ɔ mi ní tsumi komɛ ngɛ nɛ a he hia wawɛɛ nɛ e sa kaa a tsu he ní mla. Enɛ ɔ he ɔ, ke i tsɔse we nyɛmimɛ nyumuhi amlɔ nɔuu ɔ, lɔ ɔ be nɔ́ ko puɛe ngɛ asafo ɔ mi.’ Anɛ e ji anɔkuale lo? Eko ɔ, ní komɛ ngɛ nɛ e he maa hia kaa o tsu a he ní amlɔ nɔuu mohu lɛɛ, se ke o gbla o nane si ngɛ nyɛmimɛ nyumuhi a tsɔsemi he ɔ, e ma nyɛ maa ye asafo ɔ awi.
5, 6. Mɛni wa ma nyɛ maa kase ngɛ bɔ nɛ e sa kaa lɔle kudɔlɔ ko nɛ hyɛ e lɔle nɔ ha a mi? Kɛ waa kɛ enɛ ɔ ma nyɛ maa to nyɛmimɛ nyumuhi nɛ a ma tsɔse mɛ ngɛ asafo ɔ mi ɔ he ha kɛɛ?
5 Mo susu nɔ́ hetomi nɔ́ nɛ ɔ he nɛ o hyɛ. Lɔle kudɔlɔ le kaa loko e lɔle ɔ ma nyɛ ma tsu ní daa a, e he hia nɛ e tsake nu nɛ ngɛ lɔle ɔ mi ɔ kpamkpam. Se eko ɔ, e ma susu kaa pɛtloo nɛ e maa po kɛ wo lɔle ɔ mi ɔ he hia wawɛɛ pe lɔle ɔ mi nu nɛ e maa hi tsakee ɔ, ejakaa ke e pui pɛtloo wui lɔle ɔ mi ɔ, lɔle ɔ be nyɛe. Ke e be deka a, eko ɔ, e ma susu kaa e ma tsake nu ɔ pee se. Ke e tsakee we nu nɛ ngɛ lɔle ɔ mi ɔ po ɔ, lɔle ɔ ma nyɛ ma tsu ní be saii. Se enɛ ɔ kɛ haomi ma nyɛ maa ba. Ke e he hia kaa lɔle kudɔlɔ nɛ tsake nu nɛ ngɛ lɔle ɔ mi ɔ nɛ e pee we jã a, kɛ yaa kɛ yaa a, lɔle ɔ ma puɛ. Nyagbenyagbe ɔ, e ma puɛ be kɛ sika fuu kɛ dla lɔle ɔ. Mɛni enɛ ɔ tsɔɔ?
6 Enɛ ɔ tsɔɔ kaa e sa nɛ asafo mi nikɔtɔmahi nɛ a tsu níhi nɛ a he hia a a he ní mla. Ke a pee we jã a, lɔ ɔ maa ye asafo ɔ awi. Kaa bɔ nɛ e sa nɛ lɔle kudɔlɔ nɛ po pɛtloo kɛ wo e lɔle mi ɔ, jã kɛ nɛ e sa kaa asafo mi nikɔtɔmahi nɛ a bɔ mɔde nɛ a ‘le níhi nɛ a he hia a mi tso.’ (Filipi Bi 1:10) Se eko ɔ, asafo mi nikɔtɔma komɛ kɛ a be tsuo tsuɔ níhi nɛ a he hia a he ní hluu po kaa a ná we deka kɛ tsɔse nyɛmimɛ nyumuhi. A ngɛ kaa lɔle kudɔlɔ ɔ nɛ e tsakee we e lɔle ɔ mi nu ɔ. Ke asafo mi nikɔtɔmahi tsɔse we nyɛmimɛ nyumuhi mla a, e maa su be nɛ a be nyɛmimɛ nyumuhi fuu nɛ a tsɔse mɛ náe konɛ a tsu níhi a he ní ngɛ asafo ɔ mi.
7. Kɛ e sa kaa waa na asafo mi nikɔtɔmahi nɛ a náa deka kɛ tsɔseɔ nyɛmimɛ nyumuhi ɔ ha kɛɛ?
7 Enɛ ɔ he ɔ, ko susu kaa e he hia we nɛ a tsɔse nyɛmimɛ nyumuhi amlɔ nɔuu. Asafo mi nikɔtɔmahi nɛ a hyɛɛ nɔ́ kɛ yaa tsitsaa nɛ a náa deka kɛ tsɔseɔ ni kpahi ɔ ngɛ nile, nɛ nyɛmimɛ nyumuhi kɛ yihi tsuo náa a he se. (Kane 1 Petro 4:10.) Mɛni blɔ nɔ asafo ɔ náa a he se ngɛ?
NYƐƐ KƐ NYƐ BE NƐ TSU NÍ SAMINYA
8. (a) Mɛni he je nɛ e sa kaa asafo mi nikɔtɔmahi nɛ a tsɔse ni kpahi ɔ? (b) Mɛni e he hia kaa asafo mi nikɔtɔmahi nɛ a ya sɔmɔɔ ngɛ hehi nɛ fiɛɛli fuu a he hia ngɛ ɔ nɛ a pee? (Hyɛ daka nɛ ji, “Ní Tsumi Ko Nɛ He Hia.”)
8 E sa nɛ asafo mi nikɔtɔmahi nɛ a ngɛ níhi a si kpami wawɛɛ po ɔ, nɛ a ba a he si, nɛ a le kaa ní tsumihi fuu ngɛ nɛ ke a bɔni bwɔmi pɛ a be nyɛe ma tsu hu. (Mika 6:8) Jehanɛ se hu ɔ, e sa nɛ asafo mi nikɔtɔmahi nɛ a le kaa ‘be yayami ma nyɛ ma ba ná mɛ tlukaa’ nɛ lɔ ɔ ma ha nɛ e maa ye ha mɛ kaa a ma tsu a blɔ nya ní tsumihi. (Fiɛlɔ 9:11, 12; Yakobo 4:13, 14) Enɛ ɔ he ɔ, akɛnɛ a suɔ Yehowa we bi nɛ a susuɔ a he he je ɔ, a bɔɔ mɔde wawɛɛ nɛ a tsɔɔ nyɛmimɛ nihewi níhi nɛ a kase jehahi babauu nɛ be ɔ.
9. Mɛni maa ba hwɔɔ se nɛ lɔ ɔ he ɔ, e he hia kaa a tsɔse nyɛmimɛ nyumuhi?
9 Jehanɛ se hu ɔ, asafo ɔ náa asafo mi nikɔtɔmahi nɛ a tsɔseɔ nyɛmimɛ nyumuhi ɔ a he se, ejakaa lɔ ɔ haa nɛ asafo ɔ he waa. Tsɔsemi nɛ ɔ dlaa nyɛmimɛ nyumuhi fuu konɛ a ye bua nɛ kake peemi nɛ hi nyɛmimɛ a kpɛti ngɛ asafo ɔ mi, nɛ a nyɛ nɛ a ye Mawu anɔkuale. Enɛ ɔ he hia ngɛ nyagbe ligbi nɛ ɔmɛ a mi, nɛ e he maa hia ngɛ haomi ngua a nɛ ma a hu mi. (Ezekiel 38:10-12; Mika 5:5, 6) Enɛ ɔ he ɔ, asafo mi nikɔtɔmahi nɛ wa suɔ, nyɛ ná deka kɛ tsɔse nyɛmimɛ nyumuhi. Nyɛɛ je sisi kɛ je mwɔnɛ ɔ.
10. Mɛni eko ɔ, e ma bi nɛ asafo mi nɔkɔtɔma ko nɛ e pee konɛ e ná be kɛ tsɔse nyɛmimɛ nyumuhi?
10 Wa le kaa nyɛ be deka kulaa, ejakaa nyɛ tsuɔ níhi nɛ a he hia ngɛ asafo ɔ mi ɔ a he ní. Enɛ ɔ he ɔ, e ma nyɛ ma bi nɛ nyɛɛ ngɔ be nɛ nyɛɛ kɛ tsuɔ jamɛ a ní ɔmɛ a he ní ɔ eko kɛ tsɔse nyɛmimɛ nyumuhi. (Fiɛlɔ 3:1) Jã nɛ nyɛ maa pee ɔ, maa tsɔɔ kaa nyɛɛ kɛ nyɛ be ngɛ ní tsue saminya, nɛ asafo ɔ ma ná he se hwɔɔ se.
MO DLA NÍ KASELƆ Ɔ TSUI
11. (a) Mɛni sa kadimi ngɛ nɔ́ nɛ asafo mi nikɔtɔmahi nɛ a je ma slɔɔtoslɔɔtohi a nɔ ɔ de ngɛ nyɛmimɛ nyumuhi a tsɔsemi he ɔ he? (b) Ngɛ Abɛ 15:22 ɔ nya a, mɛni he je nɛ e he hia nɛ wa susu munyuhi nɛ asafo mi nikɔtɔma kpahi tu ɔ he ɔ?
11 Asafo mi nikɔtɔma komɛ nyɛ nɛ a tsɔse nyɛmimɛ nyumuhi nɛ a ngɛ babauu tsue ngɛ asafo ɔ mi. Lingmi nɛ ɔ, a bi mɛ blɔ nɔ nɛ a gu kɛ pee jã. * (Hyɛ sisi ningma.) E ngɛ mi kaa a je ma ekpaekpahi a nɔ mohu lɛɛ, se mɛ tsuo a gbi kɔ. Mɛni enɛ ɔ tsɔɔ? E tsɔɔ kaa ngɛ ‘asafo tsuaa asafo mi ngɛ he tsuaa he’ ɔ, ke a da Baiblo ɔ nɔ kɛ tsɔse nɔ ko ɔ, nɔ ɔ náa he se. (1 Korinto Bi 4:17) Enɛ ɔ he ɔ, ngɛ munyu nɛ ɔ kɛ munyu nɛ wa maa kase kɛ nyɛɛ enɛ ɔ se ɔ mi ɔ, wa ma susu ní komɛ nɛ asafo mi nikɔtɔma nɛ ɔmɛ de ɔ a he. (Abɛ 15:22) Amlɔ nɛ ɔ, wa ma tsɛ asafo mi nikɔtɔma amɛ ke tsɔɔli, nɛ wa ma tsɛ nyɛmimɛ nyumuhi nɛ a ngɛ mɛ tsɔsee ɔ hu ke ní kaseli.
12. Mɛni e he hia kaa tsɔɔlɔ ko nɛ e pee, nɛ mɛni he je?
12 Kekleekle ɔ, e he hia nɛ tsɔɔlɔ ɔ nɛ dla ní kaselɔ ɔ tsui. Mɛni he je nɛ enɛ ɔ he hia a? Kaa bɔ nɛ e he hia kaa ngmɔ hulɔ nɛ dla zugba a loko e du ní ɔ, jã kɛ̃ nɛ e he hia nɛ tsɔɔlɔ ɔ hu nɛ dla ní kaselɔ ɔ tsui loko e tsɔɔ lɛ ní hehi. Mɛni blɔ nɔ tsɔɔlɔ ko maa gu kɛ dla e ní kaselɔ ko tsui? E ma nyɛ maa kase tsɔɔli kpakpahi nɛ a hi si blema a. A ti nɔ kake ji gbalɔ Samuel.
13-15. (a) Mɛni Yehowa de Samuel kaa e pee? (b) Mɛni blɔ nɔ Samuel gu kɛ dla Saul tsui kɛ ha ní tsumi ehe nɛ a kɛ maa wo e dɛ ɔ? (Moo hyɛ foni nɛ ngɛ ní kasemi ɔ sisije ɔ.) (d) Mɛni he je nɛ mwɔnɛ ɔ, e sa kaa asafo mi nikɔtɔmahi nɛ a susu nɔ́ nɛ Samuel pee ɔ he ɔ?
13 Ligbi ko ɔ, Yehowa de gbalɔ Samuel kaa e pee nɔ́ ko. Jamɛ a be ɔ mi ɔ, Samuel bwɔ. Nɔ́ nɛ ɔ ya nɔ maa pee jeha 3,000 ji nɛ ɔ. Yehowa de lɛ ke: “Hwɔɔ, maa pee be nɛ ɔ mi ɔ, ma tsɔ nyumu ko nɛ je Benyamin wɛtso ɔ mi kɛ ba o ngɔ. Moo pɔ lɛ nu nɛ e ba ye ganɔ ngɛ ye ma, Israel ɔ nya.” (1 Samuel 9:15, 16) Yehowa suɔ kaa Samuel nɛ pɔ nɔ kpa ko nu konɛ nɔ ɔ nɛ nyɛɛ Israel ma a hɛ mi. Enɛ ɔ ha nɛ Samuel na kaa e be Israel ma a hɛ mi nyɛɛe hu. E le kaa e he maa hia nɛ e dla nɔ ɔ kɛ ha ní tsumi ehe nɛ a kɛ ma e dɛ womi ɔ, enɛ ɔ he ɔ, e susu e yi mi nɛ e ná juɛmi ko.
14 E nɔ jena a, Samuel kɛ Saul kpe, nɛ Yehowa de Samuel ke: ‘Nyumu ɔ ji nɛ ɔ nɛ.’ Amlɔ nɔuu ɔ, Samuel tsu e yi mi tomi ɔ he ní. E pee nɔ́ ko nɛ ma ha nɛ e ná Saul he blɔ konɛ a sɛɛ ní. Samuel ngmɛ Saul kɛ e tsɔlɔ ɔ okplɔɔ. E ha mɛ sɛ̃ ngɛ okplɔɔ ɔ yi, nɛ e ha mɛ lo kpɔ kpakpa. Samuel de Saul ke: “Moo ye, ejakaa i je blɔ ngɔ to ha mo nɛ o ba ye kikɛmɛ a be nɛ ɔ.” Benɛ a ye ní ɔ ta a, Samuel kɛ Saul ho e we mi ya. Benɛ a ngɛ blɔ nɔ kɛ yaa a, mɛ ni enyɔ ɔmɛ a sɛɛ ní kɛ bua jɔmi. Benɛ a ya su Samuel we ɔ mi ɔ, a kuɔ kɛ ho tsu ɔ yi mi ya. Samuel kɛ Saul sɛɛ ní ngɛ “tsu ɔ yi mi” hluu kɛ ya si benɛ a ya hwɔ si. E nɔ jena a, Samuel pɔ Saul nu, e fĩɔ e nya he, nɛ e ha lɛ blɔ tsɔɔmihi fuu. Lɔ ɔ se ɔ, Saul je, nɛ e dla e he kɛ ha níhi nɛ maa ya nɔ pee se ɔ.
15 Samuel pɔ Saul nu konɛ Saul nɛ nyɛɛ ma a hɛ mi. Ngɛ anɔkuale mi ɔ, enɛ ɔ ngɛ ekpa kulaa ngɛ nyɛminyumu ko nɛ a ma tsɔse lɛ konɛ e ba pee asafo mi nɔkɔtɔma aloo asafo mi sɔmɔlɔ ɔ he. Se kɛ̃ ɔ, asafo mi nikɔtɔmahi ma nyɛ maa kase níhi fuu nɛ a he hia ngɛ bɔ nɛ Samuel plɛ kɛ dla Saul tsui ha a mi. Nyɛ ha nɛ wa susu ní nɛ ɔmɛ a kpɛti enyɔ a he nɛ waa hyɛ.
TSƆƆLI NƐ A JEƆ A TSUI MI KƐ TSƆƆ NÍ NƐ A JI HUƐMƐ KPAKPAHI HULƆ
16. (a) Benɛ Israel bi ɔmɛ de Samuel kaa e wo matsɛ ha mɛ ɔ, kɛ Samuel pee e ní ha kɛɛ? (b) Kɛ Samuel pee e ní ha kɛɛ benɛ Yehowa de lɛ ke e pɔ Saul nu ɔ?
16 Moo je o tsui mi, ko lilaa si. Sisije ɔ, benɛ Samuel ná le kaa Israel bi ɔmɛ ngɛ hlae nɛ adesa nɛ ye a nɔ matsɛ ɔ, e gba e nya nɛ e susu kaa a je e se. (1 Samuel 8:4-8) Samuel sume kaa e maa wo matsɛ ha mɛ, enɛ ɔ he ɔ, Yehowa de lɛ si etɛ kaa e bu ma bi ɔmɛ tue. (1 Samuel 8:7, 9, 22) E ngɛ mi kaa Samuel bua juɛ nɔ́ nɛ ma bi ɔmɛ ngɛ bie kaa e pee ha mɛ ɔ he lɛɛ, se e ji nɔ nɛ ma ba da e nane mi ɔ he hunga, nɛ e ná we e he abofu hulɔ. Benɛ Yehowa de Samuel kaa e ya pɔ Saul nu ɔ, Samuel tui tsle kulaa. E je e tsui mi nɛ e bu tue, pi kaa e sa kaa e pee jã kɛkɛ he je nɛ e pee jã ngɛ, se mohu suɔmi nɛ e ngɛ ha Yehowa a he je.
Tsɔɔli, ke nyɛ be deka po ɔ, nyɛ ná be kɛ ha ní kaselɔ ɔ
17. Mwɔnɛ ɔ, mɛni asafo mi nikɔtɔmahi peeɔ kɛ kaseɔ Samuel, nɛ mɛni haa nɛ a náa bua jɔmi?
17 Mwɔnɛ ɔ, asafo mi nikɔtɔmahi fuu nɛ a ngɛ níhi a si kpami ɔ kase Samuel nɛ a je suɔmi mi nɛ a tsɔse nyɛmimɛ nyumu kpahi. (1 Petro 5:2) Asafo mi nikɔtɔma nɛ ɔmɛ jeɔ a tsui mi nɛ a tsɔɔ nyɛmimɛ nyumuhi ní, nɛ a yi gbeye kaa a kɛ a blɔ nya ní tsumi ɔmɛ ekomɛ maa wo nyɛmimɛ nyumu nɛ ɔmɛ a dɛ. Mohu ɔ, a naa mɛ kaa a he hia wawɛɛ, nɛ a ji nihi nɛ a ma nyɛ maa ‘piɛɛ a he kɛ tsu’ asafo ɔ mi hiami níhi a he ní. (2 Korinto Bi 1:24; Hebri Bi 13:16) Ke asafo mi nikɔtɔma nɛ ɔmɛ nɛ a fo we mɛ pɛ a nɔ́ mi ɔ na kaa ní kaseli ɔmɛ kɛ nyɛmihi nɛ a ngɛ ɔ ngɛ Yehowa we bi ye buae ɔ, a bua jɔɔ.
18, 19. Mɛni blɔ nɔ asafo mi nɔkɔtɔma ko maa gu kɛ dla ní kaselɔ ko tsui, nɛ mɛni he je nɛ enɛ ɔ he hia?
18 Moo pee a huɛ, koo pee tsɔɔlɔ kɛkɛ. Benɛ Samuel kɛ Saul kpe ɔ, jinɛ Samuel ko nyɛ plɛ nu kɛ pue Saul yi mi amlɔ nɔuu konɛ e kɛ pɔ lɛ nu kaa matsɛ. Jinɛ e ko nyɛ pee jã mohu lɛɛ, se ke e pee jã a, matsɛ ehe ɔ ko nyɛ we Mawu we bi a hɛ mi nyɛɛmi. Samuel ngɔ be kɛ dla Saul tsui kɛ ha ní tsumi ehe nɛ a kɛ maa wo e dɛ ɔ. Loko e maa pɔ Saul nu ɔ, e kɛ lɛ bla kɛ ye ní, nɛ a slaa si, nɛ a sɛɛ ní be kɛkɛɛ, nɛ a jɔɔ a he po. Samuel mlɛ nɛ e pɔ Saul nu ngɛ be nɛ sa mi.
19 Mwɔnɛ ɔ hu jã ji bɔ nɛ e ji. Loko asafo mi nɔkɔtɔma ko ma tsɔse nyɛminyumu ko ɔ, e sa nɛ e bɔ mɔde nɛ e kɛ lɛ nɛ bɔ huɛ. Akɛnɛ e slo si fɔfɔɛ, kɛ bɔ nɛ nihi peeɔ a ní ha ngɛ ma tsuaa ma nɔ he je ɔ, e slo nɔ́ nɛ asafo mi nɔkɔtɔma tsuaa asafo mi nɔkɔtɔma maa pee konɛ e ha ní kaselɔ ɔ tsui nɛ nɔ e mi. Se kɛ̃ ɔ, ngɛ he saisaa nɛ o ngɛ ɔ, ke o be deka po ɔ, mo ná be kɛ ha ní kaselɔ ɔ. Ke o pee jã a, e maa na kaa o buɔ e he akɔtaa. (Kane Roma Bi 12:10.) Ngɛ anɔkuale mi ɔ, ke o jeɔ suɔmi mi nɛ o susuɔ ní kaseli ɔmɛ a he ɔ, a bua jɔɔ wawɛɛ nitsɛ.
20, 21. (a) Kɛ o maa kale tsɔɔlɔ kpakpa ha kɛɛ? (b) Mɛni wa maa kase ngɛ munyu nɛ nyɛɛ se ɔ mi?
20 Ngɛ anɔkuale mi ɔ, tsɔɔlɔ kpakpa suɔ kaa e ma tsɔse nihi. Se e sa nɛ e ná suɔmi kɛ ha nɔ nɛ e ngɛ lɛ tsɔsee ɔ hulɔ. (Kɛ to Yohane 5:20 ɔ he.) Mɛni he je nɛ enɛ ɔ he hia? Ejakaa ke ní kaselɔ ɔ le kaa o susuɔ e he wawɛɛ ɔ, e maa je e tsui mi kɛ kase nɔ́ nɛ o ngɛ lɛ tsɔɔe ɔ. Enɛ ɔ he ɔ, asafo mi nikɔtɔmahi, nyɛɛ bɔ mɔde nɛ nyɛɛ kɛ nyɛ ní kaseli ɔmɛ nɛ bɔ huɛ, se pi ní kɛkɛ nɛ nyɛ maa tsɔɔ mɛ.
21 Ke asafo mi nɔkɔtɔma ko dla ní kaselɔ ko tsui ta a, e ma nyɛ ma bɔni lɛ tsɔsemi. Mɛni blɔhi a nɔ nɛ asafo mi nɔkɔtɔma a maa gu kɛ pee jã? Wa ma susu enɛ ɔ he ngɛ munyu nɛ nyɛɛ se ɔ mi.
^ kk. 3 A ngma munyu nɛ ɔ kɛ munyu nɛ wa maa kase kɛ nyɛɛ enɛ ɔ se ɔ kɛ ha asafo mi nikɔtɔmahi titli. Se e sa nɛ nɔ tsuaa nɔ nɛ kase nɔ́ ko kɛ je mi. Mɛni he je? Ejakaa munyu nɛ ɔmɛ maa ye bua nyɛmimɛ nyumuhi tsuo konɛ a nu sisi kaa e he hia nɛ a tsɔse mɛ konɛ a tsu babauu ngɛ asafo ɔ mi. Ke a tsɔse nyɛmimɛ nyumuhi fuu konɛ a da níhi a nya ngɛ asafo ɔ mi ɔ, nɔ tsuaa nɔ ma ná he se.
^ kk. 11 Nyɛmimɛ nikɔtɔma nɛ ɔmɛ je Australia, Bangladesh, Belgium, Brazil, France, French Guiana, Japan, Korea, Mexico, Namibia, Nigeria, Réunion, Russia, South Africa, kɛ United States.